作者:白居易
標題:傷唐衢二首
內容:自我心存道，外物少能逼。常排傷心事，不為長歎息。忽聞唐衢死，不覺動顏色。悲端從東來，觸我心惻惻。伊昔未相知，偶遊滑臺側。同宿李翱家，一言如舊識。酒酣出送我，風雪黃河北。日西並馬頭，語別至昏黑。君歸向東鄭，我來游上國。交心不交面，從此重相憶。憐君儒家子，不得詩書力。五十著青衫，試官無祿食。遺文僅千首，六義無差忒。散在京洛間，何人為收拾。憶昨元和初，忝備諫官位。是時兵革後，生民正憔悴。但傷民病痛，不識時忌諱。遂作秦中吟，一吟悲一事。貴人皆怪怒，閒人亦非訾。天高未及聞，荊棘生滿地。惟有唐衢見，知我平生志。一讀興歎嗟，再吟垂涕泗。因和三十韻，手題遠緘寄。致吾陳杜間，賞愛非常意。此人無複見，此詩猶可貴。今日開篋看，蠹魚損文字。不知何處葬，欲問先歔欷。終去哭墳前，還君一掬淚。